Saglasno članu 54 stav 1 tačka 29 Statuta Glavnog grada ("Sl. list CG-Opštinski propisi", broj 08/19), Skupština Glavnog grada - Podgorice, na sjednici održanoj dana 15. maja 2020. godine, razmatrala je Izvještaj o radu "Zelenilo" d.o.o. – Podgorica za 2019.godinu i na osnovu člana 123 Poslovnika Skupštine Glavnog grada ("Sl. list CG-Opštinski propisi", broj 31/19), donijela sljedeće

**OCJENE I ZAKLJUČKE**

O C J E N E

„Zelenilo" d.o.o. - Podgorica je u 2019. godini realizovalo poslove na održavanju javnih zelenih površina na teritoriji Glavnog grada – Podgorica i Opštine u okviru Glavnog grada - Golubovci, kao i na održavanju, njegovanju i obnavljanju biljnog fonda i proizvodnji sadnog materijala u skladu sa Programom rada Društva za 2019. godinu.

Izvještajem o radu za 2019.godinu su prikazani i analizirani ostvareni poslovi iz domena osnovnih i dopunskih djelatnosti, aktivnosti i mjere preduzete tokom godine u funkciji povećanja kvaliteta i obima izvršavanja usluga, uz unapređenje i uvođenje novih tehničko - operativnih metoda i postupaka.

Programom rada za 2019. godinu predviđena je realizacija poslova od javnog interesa u vrijednosti od **996.000,00** eura, dok realizovana vrijednost iznosi **1.050.059,53** eura.

Održavanje biljnog fonda na javnim zelenim površinama predstavlja poslove od javnog interesa i kao takvi utiču na kvalitet života građana kao i na bolje stanje životne sredine Glavnog grada i Opštine u okviru Glavnog grada – Golubovci.

Dobra tehnička opremljenost i dodatno povećanje radne snage i mehanizacije doprinijeli su da poslovi u 2019. godini budu uspješno realizovani. Ovome je značajno doprinijela i dobra organizacija i planiranje aktivnosti na dnevnom, nedjeljnom i mjesečnom nivou.

Zelene površine zauzimaju prostor od 11.867.163m² od čega Društvo intenzivno održava 149.754 m² gradskih parkova, 160.616 m² zelenila u razdjelnim ostrvima i uz saobraćajnice, 512.077 m² blokovskog zelenila.

Društvo ekstenzivno održava i 1.800.527 m² park šuma i zaštitnih pojaseva i 8.940.791 m² neuređenih zaštitnih pojaseva, obala rijeka i površina neprivedenih namjeni.

Društvo se stara i o oko 6.000 stabala u drvoredima grada, rekvizitima u okvirima dječijih igrališta i oko 2.000 kom. klupa. Društvu pripada i održavanje javnih zelenih površina u Opštini u okviru Glavnog grada Golubovci – 264.629 m².

Tokom izvještajnog perioda posađeno je 2.000 kom. odraslih sadnica drveća i sadnica za pošumljavanje. Kvadratura novouređenih zelenih površina, koje su izvedene u 2019. godini i preuzete na održavanje za 2020. godinu, iznosi 5.000 m² .

„Zelenilo" d.o.o. je u 2019.godini osim proizvodnje na otvorenom polju, u rasadniku obavljalo i prozvodnju kontejnerskog sadnog materijala uglavnom vrsta za živu ogradu i ukrasnog žbunja. Novina u 2019. godini bila je sadnja lukovičastih cvjetnih vrsta lala, narcisa, irisa i drugih kojima se na javnim cvjetnjacima postigla spratnost i višebojnost cvjetnjaka.

Investicionim aktivnostima u 2019.godini Društvo je doprinijelo poboljšanju izgleda Glavnog grada i očuvanju životne sredine. Tako je Društvo u toku 2019.godine rekonstruisalo šest dječijih igrališta na sledećim lokacijama: Bloku V, Bloku VI, Ulici Vasa Raičkovića, Ulici Svetozara Markovića, Bulevaru Serdara Jola Piletića i Bulevaru Ivana Crnojevića. Ista su opremljena savremenim dječijim mobilijarom. Pejzažno su uređena tri kružna toka na Jadranskoj magistrali i to: na raskrsnici ulica 4. jula i Vojislavljevića, na uključenju Jugozapadne obilaznice i treći u nizu odnosno kod Auto Čačka.

Kroz projekat Mikro 020 pejzažno su uređene površine u Ulici Princeze Ksenije i Okrobarske revolucije, a posađeni su i novi drvoredi, rekonstruisane i formirane nove zelenene površine širom grada čime su stvoreni prijatniji i ljepši uslovi za život i rad u Podgorici.

Tokom 2019 godine, Odbor direktora Društva je održao 17 sjednica. Na sjednicama je razmatrao i usvajao mjesečne izvještaje i kvartalne izvještaje o radu i finansijskom poslovanju i donosio odluke i zaključke u skladu sa Statutom i Zakonom.

U 2019.godini kao i minulih godina Društvo je intenzivno sarađivalo sa resornim Sekretarijatom, mjesnim zajednicama, Agencijom za izgradnju i razvoj Podgorice, Pokretom gorana, službama Glavnog grada, ministarstvima Vlade Crne Gore i nevladinim sektorom, a sve sa ciljem unapređenja javnih zelenih površina i očuvanja zaštite životne sredine.

Tokom 2019. godine, Društvo je postupalo po zahtjevima građana, mjesnih zajednica, resornog Sekretarijata i drugih subjekata. Zahtjevi su se uglavnom odnosili na održavanje zelenih površina, uklanjanje starih i oboljelih stabala, opravku i ugradnju parkovskog mobilijara i ozelenjavanje.

Usljed povećanja radnih aktivnosti, a u cilju što kvalitetnije i blagovremenije realizacija poslovnih aktivnosti Društva, potrebno je nabaviti novu i efikasnije opremu i mehanizaciju.

Shodno odredbama Statuta u Društvu su organizovana dva sektora: Sektor za Tehničko-operativne poslove i Sektor za Ekonomsko - pravne poslove. Društvo ima 112 zaposlenih, od čega na neodređeno vrijeme 109, a na određeno vrijeme 3 zaposlena.

Ostvareni ukupan prihod za 2019. godinu je **1.573.564,00** eura. Strukturu prihoda čine prihodi po osnovu vršenja javne funkcije u iznosu od **1.008.000,00** eura ili 64 % ukupno ostvarenih prihoda. Prihodi po osnovu realizacije investicija na uređenju javnih zelenih površina iznose 219.613,00 eura, što čini 14% ukupnih prihoda Društva.Prihod po osnovu pružanja usluga trećim licima i prodaje proizvoda u 2019. godini iznosili su 231.174 eura ili 15 % ukupnog prihoda, što čini povećanje za čak 225,44% u odnosu na iste ostvarene u 2018. godini ili 65,12 % u odnosu na planirane prihode iz ove pozicije za 2019. godinu.Ostali prihodi - poslovni dobitci po ovom osnovu ostvareni su u vrijednosti od 114.776 eura i čine 7 % ukupnog prihoda Društva. Bilježe povećanje za 16,33 u odnosu na 2018. godinu dok su za 186,94% veći u odnosu na planirane za 2019. godinu.

Ukupno ostvareni rashodi u ovom periodu su **1.568.004,00** eura.

Glavnu stavku u strukturi rashoda čine troškovi zarada, naknade zarada i ostali lični izdaci zaposlenih u iznosu od 1.016.053,10 eura ili 65% ukupno ostvarenih rashoda. Troškovi materijala za izradu, rezervnih djelova, alata i inventara iznose 134.092,94 eura, troškovi goriva, električne energije iznose 46.131,59 eura, troškovi proizvodnih usluga 118.523,84 eura, nematerijalni troškovi 44.602,56 eura i troškovi amortizacije 51.399,35 eura.

Poslovnu 2019. godinu „Zelenilo" d.o.o je završilo sa **pozitivnim poslovnim rezultatom** u iznosu od **5.560,00 eura.**

Polazeći od datih ocjena, Skupština Glavnog grada donosi sledeće –

**Z A K LJ U Č K E**

1. Usvaja se Izvještaj o radu "Zelenilo" d.o.o. - Podgorica za 2019. godinu.
2. Imajući u vidu da se broj zelenih površina iz godine u godinu uvećava, uvećava se i broj radnih operacija Društva, te je s tim u vezi neophodno nabaviti dodatnu mehanizaciju, opremu i kvalifikovanu radnu snagu.
3. Povećati proizvodni kapacitet Društva kroz razvoj rasadničke proizvodnje, sadnjom autohtonih vrsta lišćara kako bi se nadomjestio stradali biljni fond, kao i intezivirati proizvodnju višegodišnjih cvjetnica, ruža, gomoljastih i lukovičastih vrsta cvijeća kako bi se povećale površine pod cvijetnjacima.
4. Za realizaciju navedenih zaključaka zadužuje se menadžment "Zelenilo" d.o.o. - Podgorica.

Broj:02-016/20-455

Podgorica, 15. maja 2020. godine

**SKUPŠTINA GLAVNOG GRADA – PODGORICE**

**PREDSJEDNIK SKUPŠTINE,**

**dr Đorđe Suhih**